TUŽILAŠTVO BOSNE I HERCEGOVINE

Ul. Kraljice Jelene 88

71 000 Sarajevo

Bosna i Hercegovina

Podnosilac krivične prijave: Institut za istraživanje genocida Kanada {IGK}, zastupan od dr. Emir Ramić, direktor IGK

Osumnjičeni: novinar Tanjuga, Marko Ivas

Radi: Negiranja genocida u Srebrenici

**I**

KRIVIČNA PRIJAVA

Novinar Tanjuga, Marko Ivas u kabinetu predsjedavajućeg Predsjedništva Bosne i Hercegovine, Željke Komšića, u Sarajevu je 09. 11. 2021. tokom intervjua negirao genocid u Srebrenici koji je utvrđen pravosnažnim presudama međunarodnih i nacionalnih sudova, na koji način je počinio krivično djelo iz člana 145a stav (3) Krivičnog zakona Bosne i Hercegovine (Zakon o dopuni Krivičnog zakona Bosne i Hercegovine objavljen u “Službenom glasniku BiH”, broj: 46/21).

DOKAZ:

Kao dokaz iznijetih tvrdnji predajemo materijalni dokaz iz medija:

Novinar je iznosio vlastito mišljenje, koje nije zasnovano na sudskim, historijskim i naučnim činjenicama o genocidu u Srebrenici.

Tokom intervjua novinar je prvo rekao kako se neće složiti sa konstatacijom da je bio genocid, a potom da njegov stav nije bitan.

Predsjedavajući Predsjedništva BiH, Željko Komšić je kazao da je bitan stav i upitao ga je zašto se ne slaže.

“Da je strašan zločin počinjen?”, rekao je novinar.

“To je genocid. Tako piše u presudama Međunarodnog suda. Genocid, nije strašan zločin. Strašni zločini su neki drugi”, istakao je predsjedavajući Komšić.

“To je vaš stav”, dodao je novinar.

“To nije moj stav. Tako piše u presudama”, zaključio je Željko Komšić.

“Sa čime ste saglasni?”, pitao je novinar. Na šta mu je Komšić odgovorio protupitanjem: “A vi niste?”

“Ja nisam saglasan s tim”, kazao je novinar Tanjuga.

Tu je intervju prekinut. Komšić je novinaru Tanjuga nakon te novinarske konstatacije rekao da će onda morati uraditi intervju s nekim drugim.

Novinar, dakle nije baratao činjenicama, već vlastitim komentarom i mišljenjem koji direktno ponižavaju istinu, pravdu, žrtve genocida. Ponižavaju i međunarodne sudove, UN, međunarodnu pravdu.

To je očigledno kršenje Krivičnog zakona Bosne i Hercegovine (Zakon o dopuni Krivičnog zakona Bosne i Hercegovine.

<https://ba.n1info.com/vijesti/komsic-prekinuo-intervju-za-tanjug-nakon-sto-je-novinar-negirao-genocid/>

**II**

OBRAZLOŽENJE

Tokom intervjua sa predsjedavajućim Predsjedništva BiH Željkom Komšićem osumnjičeni je svjesno, namjerno i javno negirao genocid u Srebrenici, a koji je utvrđen pravosnažnim presudama međunarodnih i nacionalnih sudova, na koji način je počinio krivično djelo iz člana 145a stav (3) Krivičnog zakona Bosne i Hercegovine (Zakon o dopuni Krivičnog zakona Bosne i Hercegovine objavljen u “Službenom glasniku BiH”, broj: 46/21).

Naprijed iznijeti materijalni dokazi su od strane osumnjičenog nedvosmisleno svjesno kršenje odredbe člana 145a stav (3) Krivičnog zakona Bosne i Hercegovine.

Član 145a stav (3) Krivičnog zakona Bosne i Hercegovine glasi:

„(3) Ko javno odobri, porekne, grubo umanji ili pokuša opravdati zločin genocida, zločin protiv čovječnosti ili ratni zločin utvrđen pravosnažnom presudom u skladu s Poveljom Međunarodnog vojnog suda pridruženom uz Londonski sporazum od 8. avgusta 1945. ili Međunarodnog krivičnog suda za bivšu Jugoslaviju ili Međunarodnog krivičnog suda ili suda u Bosni I Hercegovini, a usmjereno je protiv grupe osoba ili člana grupe određene s obzirom na rasu, boju kože, vjeroispovijest, porijeklo ili nacionalnu ili etničku pripadnost, i to na način koji bi mogao potaknuti na nasilje ili mržnju usmjerenu protiv takve grupe osoba ili člana takve grupe, kaznit će se kaznom zatvora od šest mjeseci do pet godina.“

**III**

Zbog svega navedenog, smatramo da postoji osnovana sumnja da su u djelovanju osumnjičenog novinara Tanjuga Marka Ivasa ostvarena sva bitna obilježja krivičnog djela iz odredbe člana 145a stav (3) Krivičnog zakona Bosne i Hercegovine te

PREDLAŽEMO

da Tužilaštvo Bosne i Hercegovine hitno poduzme sve Zakonom predviđene radnje i aktivnosti te protiv osomnjičenog pokrene krivični postupak u skladu sa Zakonom.

Podnosilac prijave:

Institut za istraživanje genocida Kanada

Zastupan od prof. dr. Emir Ramić, Direktor

U Hamiltonu 10. 11. 2021. godine